Úradný vestník L 332 , 31/12/1993 S. 0007 - 0009



Nariadenie Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na tretí pododsek článku 104c ods.14, so zreteľom na návrh Komisie [1], so zreteľom na stanovisko Európskeho parlamentu [2], keďže definície pojmov "verejný", "schodok" a "investície" sú ustanovené v Protokole o postupe pri nadmernom schodku s odvolaním sa na Európsky systém účtov (ESA) [3]; keďže sú potrebné presné definície kódov klasifikácie ESA; keďže tieto definície môžu byť v rámci potrebnej harmonizácie národných štatistických údajov alebo z iných dôvodov revidované; keďže o každej revízii ESA rozhodne Rada v súlade s pravidlami pre kompetencie a postupy ustanovené v zmluve; keďže definícia "dlhu" ustanovená v Protokole o postupe pri nadmernom schodku sa musí rozšíriť o odkaz na kódy klasifikácie ESA; keďže smernica rady 89/130/EHS, Euratom z 13. februára 1989 o harmonizácii výpočtu hrubého národného produktu v trhových cenách [4] poskytuje zodpovedajúcu a podrobnú definíciu hrubého národného produktu v trhových cenách; keďže podľa podmienok Protokolu o postupe pri nadmernom schodku je Komisia povinná poskytnúť štatistické údaje, ktoré sa majú použiť pri tomto postupe; keďže sú potrebné podrobné pravidlá pre organizovanie rýchleho a pravidelného zasielania správ členských štátov Komisii o ich plánovaných a skutočných schodkoch a úrovni ich dlhu; keďže podľa článku 104c ods.2 a 3 zmluvy má Komisia sledovať vývoj rozpočtovej situácie a výšku verejného dlhu v členských štátoch a skúmať súlad s rozpočtovou disciplínou na základe kritérií pre schodok verejných financií a verejný dlh; keďže Komisia musí zohľadniť všetky príslušné faktory, ak členský štát nesplní požiadavky podľa jedného alebo obdivoch kritérií; keďže Komisia musí preskúmať, či v členskom štáte je riziko nadmerného schodku, PRIJALA TOTO NARIADENIE: ČASŤ I Definície Článok 1 1. Na účely Protokolu o postupe pri nadmernom schodku a tohto nariadenia sú pojmy uvedené v nasledujúcich odsekoch definované podľa Európskeho systému účtov (ESA). Kódy v zátvorkách sa týkajú ESA, druhé vydanie. 2. "Verejný" je sektor verejnej správy (S60), t. j. ústredná štátna správa (S61), miestna správa (S62) a fondy sociálneho zabezpečenia (S63), s výnimkou obchodných operácií definovaných v ESA. Vylúčenie obchodných operácií znamená, že sektor verejnej správy (S60) pozostáva len z inštitucionálnych jednotiek, ktorých hlavnou činnosťou sú netrhové služby. 3. "Verejný schodok (prebytok)" predstavuje výšku čistých prijatých pôžičiek (poskytnutých pôžičiek) (N5) sektora verejnej správy (S60) definovaného v ESA. Úroky zahrnuté vo verejnom schodku predstavujú súčet úrokov (R41) definovaných v ESA. 4. "Verejné investície" predstavujú tvorbu hrubého fixného kapitálu (P 41) sektora verejnej správy (S60) definovaného v ESA. 5. "Verejný dlh" je celkový dlh v hrubej výške vyjadrený v menovitej hodnote neuhradenej na konci roka v sektore verejnej správy (S60), s vylúčením tých pasív, ktorých zodpovedajúce finančné aktíva drží sektor verejnej správy (S60). Verejný dlh pozostáva zo záväzkov verejnej správy v nasledujúcich kategóriách: obeživo a vklady (F20 a F30), zmenky a krátkodobé dlhopisy (F40), dlhodobé dlhopisy (F50), ostatné krátkodobé úvery (F79) a ostatné strednodobé a dlhodobé úvery (F89) definované v ESA. Nominálna hodnota neuhradeného záväzku na konci roka je jeho menovitá hodnota. Nominálna hodnota záväzku viazaného na index zodpovedá jeho menovitej hodnote upravenej o prírastok na index viazaného kapitálu, ktorý bol zistený na konci roka. Záväzky vyjadrené v cudzích menách sa prepočítajú na národnú menu podľa reprezentatívneho trhového výmenného kurzu platného v posledný pracovný deň každého roka. Článok 2 Hrubý domáci produkt je hrubý domáci produkt vyjadrený v trhových cenách (HDP tc) definovaný v článku 2 smernice 89/130/EHS, Euratom. Článok 3 1. Plánovaná výška schodku verejných financií predstavuje výšku stanovenú členskými štátmi pre bežný rok v súlade s najaktuálnejšími rozhodnutiami ich rozpočtových orgánov. 2. Skutočná výška schodku verejných financií a verejného dlhu znamená odhadované, predbežné, neúplné alebo konečné výsledky za predchádzajúci rok. ČASŤ II Pravidlá pre výkazníctvo Článok 4 1. Od začiatku roku 1994 oznámia členské štáty Komisii plánované a skutočné schodky verejných financií a úrovne verejného dlhu dvakrát ročne, prvý raz do 1. marca bežného roka (rok n) a druhý raz do 1. septembra roka n. 2. Do 1. marca roka n členské štáty: - oznámia Komisii plánovaný schodok verejných financií za rok n a aktualizovaný odhad skutočného schodku verejných financií za rok n-1 a skutočné schodky verejných financií za roky n-2, n-3 a n-4, - súčasne poskytnú Komisii príslušné schodky v rozpočtoch verejného sektoru za roky n, n-1 a n-2 podľa definície, ktorá je na národnej úrovni najobvyklejšia, a údaje, ktoré vysvetlia prepočet príslušného schodku v rozpočte verejného sektoru na schodok verejných financií. Tieto vysvetľujúce údaje, ktoré sa predkladajú Komisii, zahŕňajú predovšetkým údaje o výške čistých pôžičiek podsektorov S61, S62 a S63, - oznámia Komisii svoj odhad úrovne skutočného verejného dlhu na konci roka n-1 a úrovne skutočného verejného dlhu za roky n-2, n-3 a n-4, - súčasne poskytnú Komisii za roky n-1 a n-2 údaje vysvetľujúce príspevky schodku ich verejných financií a iné príslušné faktory, ktoré prispievajú ku zmenám úrovne ich verejného dlhu. 3. Do 1. septembra roku n členské štáty oznámia Komisii: - aktualizovaný plánovaný schodok verejných financií za rok n a skutočné schodky verejných financií za roky n-1, n-2, n-3 a n-4, pričom splnia požiadavky uvedené v druhej zarážke odseku 2, - skutočnú úroveň verejného dlhu za roky n-1, n-2, n-3 a n-4, pričom splnia požiadavky uvedené vo štvrtej zarážke odseku 2. 4. Údaje o plánovanom schodku verejných financií oznámené Komisii v súlade s odsekmi 2 a 3 musia byť vyjadrené v národnej mene a v rozpočtových rokoch. Údaje o skutočnom schodku verejných financií a skutočnej úrovni verejného dlhu oznámené Komisii v súlade s odsekmi 2 a 3 sa vyjadria v národnej mene a v kalendárnych rokoch, okrem aktualizovaných odhadov za rok n-1, ktoré môžu byť vyjadrené v rozpočtových rokoch. Ak sa rozpočtový rok odlišuje od kalendárneho roka, členské štáty oznámia Komisii tiež údaje o skutočnom schodku verejných financií a skutočnej úrovni verejného dlhu v rozpočtových rokoch za dva rozpočtové roky predchádzajúce bežnému rozpočtovému roku. Článok 5 V súlade s postupom ustanoveným v článku 4 ods.1, 2 a 3 členské štáty poskytnú Komisii údaje o verejných investičných výdavkoch a výdavkoch na úroky. Článok 6 Členské štáty poskytnú Komisii predpokladanú výšku svojho hrubého domáceho produktu za rok n a skutočnú výšku svojho hrubého domáceho produktu za roky n-1, n-2, n-3 a n-4 v rovnakých termínoch, ako uvádza článok 4 ods. 1 Článok 7 V prípade, že dôjde ku zmene ESA, o ktorej rozhodne Rada v súlade s pravidlami určujúcimi kompetencie a s postupom stanoveným v zmluve, Komisia zapracuje do článkov 1 a 4 nové odkazy na ESA. Článok 8 Toto nariadenie nadobúda účinnosť dňa 1. januára 1994. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 22. novembra 1993 Za Radu predseda Ph. Maystadt [1] Ú. v. ES C 324, 1.12.1993, s. 8 a Ú. v. ES C 340, 17.12.1993, s. 8. [2] Ú. v. ES C 329, 6.12.1993. [3] Štatistický úrad Európskych spoločenstiev, Európsky systém ekonomických súhrnných účtov (ESA), druhé vydanie. [4] Ú. v. ES L 49, 21.2.1989, s. 26. --------------------------------------------------